CELEX: 32015D0128(01)
Language: mt
Date: 2015-01-26 00:00:00
Title: Deċiżjoni tal-Kummissjoni tas- 26 ta’ Jannar 2015 li twaqqaf il-grupp ta’ esperti tal- “Forum Konġunt tal-UE dwar il-Prezzar ta’ Trasferiment”

28.1.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 28/5
            
         DEĊIŻJONI TAL-KUMMISSJONI
   tas-26 ta’ Jannar 2015
   li twaqqaf il-grupp ta’ esperti tal-“Forum Konġunt tal-UE dwar il-Prezzar ta’ Trasferiment”
   (2015/C 28/05)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Id-Deċiżjoni tal-Kummissjoni 2011/C 24/03 (1) li waqqfet il-Forum Konġunt tal-UE dwar il-Prezzar ta’ Trasferiment jiskadi fitl-31 ta’ Marzu 2015.
            
         
               (2)
            
            
               Minħabba l-importanza tal-kwistjonijiet tat-taxxa relatati mal-prezzar ta’ trasferiment bħala kwistjoni tas-Suq Intern, l-esperjenza pożittiva mal-Forum Konġunt tal-UE dwar il-Prezzar ta’ Trasferiment fl-assistenza u l-pariri li jagħti lill-Kummissjoni, u l-ħtieġa kontinwa tal-Kummissjoni għal korp bħal dan, hu meħtieġ li jitwaqqaf grupp ġdid ta’ esperti tal-Forum Konġunt tal-UE dwar il-Prezzar ta’ Trasferiment biex ikompli x-xogħol tal-forum u biex jiddefinixxi l-ħidmiet u l-istruttura tiegħu.
            
         
               (3)
            
            
               Il-Forum Konġunt tal-UE dwar il-Prezzar ta’ Trasferiment għandu jgħin u jagħti parir lill-Kummissjoni dwar kwistjonijiet tat-taxxa relatati mal-prezzar ta’ trasferiment.
            
         
               (4)
            
            
               Il-Forum Konġunt tal-UE dwar il-Prezzar ta’ Trasferiment għandu jkun magħmul minn esperti tas-setturi governattivi u mhux governattivi fil-qasam tal-prezzar ta’ trasferiment. Ta’ min ukoll tiġi introdotta l-possibbiltà li l-Membri jiġu ssostitwiti sabiex jibqa’ jkun hemm rappreżentazzjoni bbilanċjata tal-oqsma relevanti ta’ kompetenza u ta’ interess.
            
         
               (5)
            
            
               Għandhom jiġu stabbiliti r-regoli dwar l-iżvelar tal-informazzjoni mill-membri tal-Forum Konġunt tal-UE dwar il-Prezzar ta’ Trasferiment.
            
         
               (6)
            
            
               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (2).
            
         
               (7)
            
            
               Id-Deċiżjoni 2011/C 24/03 għandha tiġi rrevokata.
            
         
               (8)
            
            
               Huwa xieraq li jiġi ffissat perjodu għall-applikazzjoni ta’ din id-Deċiżjoni,
            
         IDDEĊIDIET KIF ĠEJ:
   Artikolu 1
   Suġġett
   Il-grupp ta’ esperti msejjaħ Forum Konġunt tal-UE dwar l-Ipprezzar ta’ Trasferiment, minn hawn ’il quddiem “il-Forum”, huwa b’dan stabbilit.
   Artikolu 2
   Kompitu
   Il-ħidmiet tal-Forum għandhom ikunu:
   
               (a)
            
            
               il-ħolqien ta’ pjattaforma fejn l-esperti mill-qasam tan-negozju, is-soċjetà ċivili u l-amministrazzjoni tat-taxxa nazzjonali jistgħu jiddiskutu l-problemi dwar il-prezzar ta’ trasferiment li jikkostitwixxu ostakli għall-attivitajiet tan-negozju transkonfinali fl-Unjoni;
            
         
               (b)
            
            
               l-għoti ta’ pariri lill-Kummissjoni dwar kwistjonijiet tal-prezzar ta’ trasferiment;
            
         
               (c)
            
            
               assistenza lill-Kummissjoni biex issib soluzzjonijiet prattiċi, kompatibbli mal-Linji Gwida tal-OECD dwar it-Trasferiment tal-Prezzar għall-Intrapriżi Multinazzjonali u l-Amministrazzjonijiet tat-Taxxa.
            
         Artikolu 3
   Il-konsultazzjoni
   1.   Il-Kummissjoni tista’ tikkonsulta lill-Forum dwar kwalunkwe kwistjoni relatata matl-ipprezzar ta’ trasferiment.
   2.   Il-President tal-Forum jista’ jagħti parir lill-Kummissjoni biex tikkonsulta l-Forum fuq xi kwistjoni speċifika.
   Artikolu 4
   Sħubija - Ħatra
   1.   Il-Membri tal-Forum għandhom ikunu l-amministrazzjonijiet tat-taxxa tal-Istati Membri u 18-il organizzazzjoni (3).
   2.   Kull amministrazzjoni tat-taxxa ta’ Stat Membru għandha taħtar rappreżentant wieħed fil-Forum li jkun impjegat ċivili li jittratta kwistjonijiet ta’ pprezzar ta’ trasferimenti.
   3.   L-organizzazzjonijiet għandhom jinħatru mid-Direttur Ġenerali tad-DĠ tat-Tassazzjoni u l-Unjoni Doganali minn organizzazzjonijiet li jkunu wieġbu sejħa apposta għall-applikazzjonijiet u li jkunu nnominaw bħala r-rappreżentanti tagħhom esperti adegwatament kwalifikati.
   4.   Organizzazzjonijiet meqjusa xierqa għas-sħubija iżda li ma jinħatrux jistgħu jitniżżlu fuq lista ta’ riżerva li l-Kummissjoni tkun tista’ tużaha biex taħtar is-sostituti.
   5.   L-organizzazzjonijiet jinħatru għal perjodu ta’ sentejn. Għandhom jibqgħu fil-kariga sa meta jiġu ssostitwiti jew jispiċċalhom il-mandat. Il-mandat tagħhom jista’ jiġġedded.
   6.   L-organizzazzjonijiet jistgħu jinbidlu għall-bqija tal-mandat tagħhom fi kwalunkwe każ minn dawn li ġejjin:
   
               (a)
            
            
               meta l-organizzazzjoni tirriżenja;
            
         
               (b)
            
            
               meta l-organizzazzjoni ma tkunx għadha kapaċi aktar tikkontribwixxi b’mod effettiv fil-ħidmiet tal-Forum;
            
         
               (c)
            
            
               meta jkun mixtieq li tinżamm rappreżentanza bbilanċjata tal-oqsma relevanti tal-kompetenza u dawk ta’ interess.
            
         7.   L-ismijiet tal-membri jiġu ppubblikati fir-Reġistru tal-gruppi ta’ esperti u entitajiet oħra simili tal-Kummissjoni (“ir-Reġistru”) u fuq sit elettroniku apposta.
   8.   Id-dejta personali għandha tinġabar, tiġi pproċessata u ppubblikata skont ir-Regolament (KE) Nru 45/2001.
   Artikolu 5
   Operat
   1.   Id-Direttur Ġenerali tad-DĠ Tassazzjoni u Unjoni Doganali għandu jaħtar il-President tal-grupp. Id-dokumenti tal-laqgħa għandhom jitħejjew taħt ir-responsabbiltà tal-President, f’konsultazzjoni mar-rappreżentant tal-Kummissjoni.
   2.   Bi qbil mas-servizzi tal-Kummissjoni, il-Forum jista’ jistabbilixxi sottogruppi biex jeżaminaw kwistjonijiet speċifiċi fuq il-bażi ta’ termini ta’ referenza definiti mill-Forum. Dawn is-sottogruppi għandhom jiġu xolti malli jwettqu l-mandat tagħhom.
   3.   Ir-rappreżentant tal-Kummissjoni jista’, fuq bażi ad hoc, jistieden esperti minn barra l-Forum li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-grupp jew tas-sottogrupp. Barra minn hekk, ir-rappreżentant tal-Kummissjoni jista’ jagħti status ta’ osservatur lil individwi jew organizzazzjonijiet kif inhu definit fir-regola 8(3) tar-Regoli orizzontali dwar il-gruppi ta’ esperti (4), l-aġenziji tal-UE u l-pajjiżi tal-adeżjoni.
   4.   Il-membri tal-Forum u r-rappreżentanti tagħhom, kif ukoll l-esperti u l-osservaturi mistiedna, għandhom iħarsu l-obbligi tas-segretezza professjonali stabbiliti fit-Trattati u fir-regoli ta’ implimentazzjoni tagħhom, kif ukoll ir-regoli tal-Kummissjoni dwar is-sigurtà marbutin mal-protezzjoni tal-informazzjoni kklassifikata tal-UE, stipulati fl-Anness għad-Deċiżjoni tal-Kummissjoni 2001/844/KE, KEFA, Euratom (5). Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.
   5.   Fil-prinċipju, il-laqgħat tal-forum u tas-sottogruppi tiegħu għandhom isiru fil-bini tal-Kummissjoni. Il-Kummissjoni għandha tipprovdi servizzi segretarjali. Uffiċjali oħrajn tal-Kummissjoni li jkollhom interess fil-proċeduri jistgħu jattendu għal-laqgħat tal-forum u tas-sottogruppi tiegħu.
   6.   Il-grupp jadotta r-regoli ta’ proċedura tiegħu fuq il-bażi tar-regoli standard ta’ proċedura għall-gruppi ta’ esperti.
   7.   Il-Kummissjoni għandha tippubblika d-dokumenti kollha rilevanti dwar l-attivitajiet imwettqa mill-Forum (bħal aġendi, minuti u s-sottomissjonijiet tal-parteċipanti) jew direttament fir-Reġistru jew permezz ta’ ħolqa mir-Reġistru għal sit elettroniku apposta fejn tista’ tinstab l-informazzjoni. L-eċċezzjonijiet għall-pubblikazzjoni huma possibbli meta l-iżvelar ta’ dokument jista’ jimmina l-ħarsien tal-interess pubbliku jew privat kif inhu ddefinit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (6).
   Artikolu 6
   L-ispejjeż tal-laqgħat
   1.   Il-parteċipanti fl-attivitajiet tal-Forum ma għandhomx jitħallsu għas-servizzi tagħhom.
   2.   L-ispejjeż tal-ivvjaġġar u, fejn ikun xieraq, l-ispejjeż tas-sussistenza mġarrba mill-parteċipanti fl-attivitajiet tal-Forum jiġu rimborżati mill-Kummissjoni skont id-dispożizzjonijiet fis-seħħ fil-Kummissjoni.
   3.   Dawk l-ispejjeż għandhom jiġu rimbursati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Revoka
   Id-Deċiżjoni 2011/C 24/03 għandha tiġi rrevokata.
   Artikolu 8
   Applikabbiltà
   Din id-Deċiżjoni tapplika sal-31 ta’ Marzu 2019.
   
      Magħmul fi Brussell, is-26 ta’ Jannar 2015.
      
         
            Għall-Kummissjoni
         
         Pierre MOSCOVICI
         
            Membru tal-Kummissjoni
         
      
   
   
      (1)  Id-Deċiżjoni tal-Kummissjoni 2011/C 24/03 tal-25 ta’ Jannar 2011 twaqqif ta’ grupp ta’ esperti tal-Forum Konġunt tal-UE dwar il-Prezzijiet ta’ Trasferiment (ĠU C 24, 26.1.2011, p. 3).
   
      (2)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dak id-data (ĠU L 8, 12.1.2001, p. 1).
   
      (3)  Organizzazzjonijiet fis-sens wiesa’ tal-kelma tinkludi kumpaniji, assoċjazzjonijiet, organizzazzjonijiet nongovernattivi, trade unions, universitajiet, istituti ta’ riċerka, aġenziji tal-Unjoni, korpi tal-Unjoni u organizzazzjonijiet internazzjonali.
   
      (4)  Framework for Commission Expert Groups: Horizontal Rules and Public Register, C(2010) 7649 finali (teżisti biss fil-lingwi proċedurali).
   
      (5)  Id-Deċiżjoni tal-Kummissjoni 2001/844/KE, KEFA, Euratom tad-29 ta’ Novembru 2001 li temenda r-Regoli Interni tal-Proċedura (ĠU L 317, 3.12.2001, p. 1).
   
      (6)  Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). [Dawn l-eċċezzjonijiet huma maħsubin sabiex jipproteġu s-sigurtà pubblika, l-affarijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċeduri fil-qorti u l-pariri legali, l-ispezzjonijiet/l-investigazzjonijiet/l-awditjar u l-proċess tat-teħid tad-deċiżjonijiet tal-istituzzjoni.]